1. ปัจจัยความเสี่ยง

  ความเสี่ยงจากการพึ่งพิงลูกค้ารายใหญ่

บริษัทให้บริการลูกค้ารายใหญ่คือ บริษัท เอก-ชัย ดิสทริบิวชั่น ซิสเทม จำกัด (“Tesco Lotus”)
ซึ่งเป็นผู้บริหารจัดการร้านค้าปลีกขนาดใหญ่ เทสโก้ โลตัส
โดยมีรายได้จากการจำหน่ายให้กับลูกค้ารายนี้เป็นจำนวน 82.69 ล้านบาท 96.92 ล้านบาท และ
66.24 ล้านบาท ในปี 2548 ปี 2549 และงวด 6 เดือนแรกปี 2550 ตามลำดับ
คิดเป็นสัดส่วนร้อยละ 48 ร้อยละ 34 และร้อยละ 49 ของรายได้รวม ตามลำดับ
ดังนั้นหากลูกค้ารายนี้ยกเลิกการซื้อสินค้าและบริการจากบริษัท
อาจทำให้รายได้รวมของบริษัทลดลงอย่างมีนัยสำคัญ

บริษัท เอก-ชัย ดิสทริบิวชั่น ซิสเทม จำกัด ซื้อสินค้าและจัดทำสัญญาบริการหลังการขาย
(Maintenance service) กับบริษัทมาตั้งแต่ปี 2548
โดยมีการสั่งซื้อสินค้าจากบริษัทอย่างต่อเนื่องตลอดมา บริษัทมีจุดให้บริการกระจายอยู่ทั่วทุกภูมิภาค
ซึ่งสามารถให้บริการร้านค้าปลีกเทสโก้ โลตัส ได้ทุกสาขา
ทำให้ลูกค้าพึงพอใจในความรวดเร็วในการให้บริการ และมีความสัมพันธ์อันดีกับบริษัทเสมอมา
ทั้งนี้กิจการร้านค้าปลีกขนาดใหญ่เช่น Tesco Lotus มีระบบการจัดการที่ซับซ้อน
จึงเป็นไปได้ยากที่จะมีคู่แข่งขันรายอื่นเข้ามาแทนที่เนื่องจากต้องใช้เวลาระยะหนึ่งในการศึกษาระบบและปรับปรุงการบริการให้เข้ากับระบบของลูกค้าซึ่งทำให้บริษัทเชื่อมั่นว่าลูกค้ารายนี้จะสั่งซื้อสินค้าและบริการของบริษัทต่อไปในระยะยาว
อย่างไรก็ตามบริษัทมีนโยบายที่จะขยายฐานลูกค้าอย่างต่อเนื่อง โดยเฉพาะกลุ่มธุรกิจการผลิต
เพื่อลดการพึ่งพิงลูกค้ารายใดรายหนึ่ง และคาดว่าสัดส่วนรายได้จาก Tesco Lotus
จะลดลงสำหรับในปี 2550 เนื่องจากบริษัทได้ทำสัญญาเป็นผู้จัดจำหน่ายผลิตภัณฑ์และให้บริการให้กับ
บริษัท ซี.พี.เซเว่นอีเลฟเว่น จำกัด (มหาชน) (“ซี.พี. เซเว่น”) มูลค่าสัญญาขั้นต่ำประมาณ 100
ล้านบาท โดยมีแผนการส่งมอบสินค้าส่วนใหญ่ในไตรมาสที่ 3 ปี 2550

  ความเสี่ยงจากการผลกระทบของการบังคับใช้พระราชบัญญัติค้าปลีกค้าส่ง

ปัจจุบันคณะกรรมการกฤษฎีกากำลังอยู่ในระหว่างการปรับปรุงแก้ไขร่างพระราชบัญญัติค้าปลีกค้าส่ง
ซึ่งมีผลบังคับควบคุมธุรกิจค้าปลีกค้าส่งทุกประเภท (รายละเอียดสาระสำคัญของร่าง
พ.ร.บ.ค้าปลีกค้าส่งอยู่0ในส่วนที่ 2 เรื่องภาวะอุตสาหกรรม)
ในทันทีที่พระราชบัญญัติฉบับนี้มีผลบังคับใช้
จะส่งผลกระทบโดยตรงต่อการขยายสาขาของผู้ประกอบการธุรกิจค้าปลีกซึ่งเป็นลูกค้าหลักของบริษัท
โดยการขยายสาขาจะถูกควบคุมโดยการพิจารณาของคณะกรรมการกำกับดูแลธุรกิจค้าปลีกค้า

ส่ง ซึ่งจะพิจารณาจากความเหมาะสมด้านจำนวนประชากร ผลกระทบต่อชุมชนและสิ่งแวดล้อม
เป็นต้น ซึ่งอาจมีผลให้อัตราการขยายสาขาของผู้ประกอบการชะลอตัวลง
ในปัจจุบันรายได้ส่วนหนึ่งของบริษัทมาจากการขยายสาขาของลูกค้าในธุรกิจค้าปลีก
ดังนั้นการประกาศใช้พระราชบัญญัติฉบับนี้อาจส่งผลกระทบต่อการขยายตัวของรายได้ของบริษัทในส่วนที่มาจากการขยายสาขาของลูกค้า

ทั้งนี้บริษัทตระหนักดีถึงผลกระทบจากการบังคับใช้ของพระราชบัญญัติดังกล่าว
จึงได้เตรียมการขยายตลาดไปสู่อุตสาหกรรมการผลิตให้มากยิ่งขึ้น รวมทั้งเร่งขยายฐานลูกค้าใหม่
โดยในปี 2548 ปี 2549 และงวด 6 เดือนแรกของปี 2550
บริษัทมีสัดส่วนรายได้จากลูกค้าใหม่ที่ไม่ใช่ธุรกิจค้าปลีกเท่ากับร้อยละ 29 ร้อยละ 33 และร้อยละ 4
ของรายได้หลักตามลำดับ นอกจากนี้รายได้ของบริษัทที่มาจากธุรกิจค้าปลีก
มิได้มาจากการขยายสาขาของลูกค้าเพียงอย่างเดียว
แต่ยังรวมไปถึงการซื้อสินค้าใหม่เพื่อทดแทนสินค้าเก่าที่ชำรุดหรือหมดสภาพ
ซึ่งปกติแล้วลูกค้าจะซื้อสินค้าใหม่เพื่อเปลี่ยนทุกๆ 5-8 ปี
ดังนั้นเมื่อพระราชบัญญัติดังกล่าวมีผลบังคับใช้
ผู้บริหารเชื่อว่าการเติบโตของรายได้บริษัทอาจชะลอตัวบ้าง
แต่ไม่มากนักเนื่องจากจะมีสัดส่วนรายได้จากลูกค้ารายใหม่เข้ามาทดแทน

ความเสี่ยงจากการพึ่งพิงผู้จัดจำหน่ายวัตถุดิบรายใหญ่

บริษัทสั่งซื้อสินค้า โดยเฉพาะเครื่องคอมพิวเตอร์เคลื่อนที่ จากบริษัทผู้ผลิตรายใหญ่คือ Symbol
Technologies Inc. (“Symbol”) คิดเป็นร้อยละ 52 และร้อยละ 51
ของยอดซื้อสินค้าทั้งหมดของปี 2549 และงวด 6 เดือนแรกของปี 2550 ตามลำดับ
ทำให้เกิดความเสี่ยงจากการพึ่งพิงผู้จัดจำหน่ายวัตถุดิบ อย่างไรก็ตาม ผลิตภัณฑ์คอมพิวเตอร์เคลื่อนที่
หรือคอมพิวเตอร์มือถือ (Mobile / Handheld Computer)
ในตลาดโลกมีผู้ผลิตหลายรายที่ผลิตสินค้าที่มีคุณภาพเทียบเท่ากับผลิตภัณฑ์ของ Symbol
แต่การที่บริษัทเลือกซื้อผลิตภัณฑ์ของ Symbol จะพิจารณาจากคุณภาพของผลิตภัณฑ์ ความทนทาน
รูปลักษณ์ของผลิตภัณฑ์ และคุณสมบัติการใช้งานที่ตรงตามความต้องการของลูกค้า นอกจากนี้ Symbol
ยังเป็นผู้ผลิตคอมพิวเตอร์เคลื่อนที่ หรือคอมพิวเตอร์มือถือรายใหญ่ในประเทศสหรัฐอเมริกา
จัดจำหน่ายภายใต้ตราสินค้า “Symbol” มีฐานลูกค้าทั่วโลก ซึ่งในปัจจุบัน Symbol
เป็นบริษัทในเครือและเป็นหนึ่งในสามของธุรกิจหลักของ Motorola, Inc อีกด้วย บริษัทจึงคาดว่า
Symbol จะยังคงผลิตสินค้าต่อไป ทั้งนี้ บริษัทได้รับการแต่งตั้งเป็นตัวแทนจำหน่ายจาก Symbol
ให้เป็นคู่ค้าชั้นดี (Premier Business Partner) เพียงรายเดียวในประเทศไทย
ซึ่งได้รับส่วนลดในการสั่งซื้อสินค้า รวมถึงให้ความช่วยเหลือในด้านการอบรมเทคโนโลยีต่างๆ
ที่จำเป็นเกี่ยวกับผลิตภัณฑ์ โดยบริษัทมีความสัมพันธ์ที่ดีและทำสัญญากับ Symbol
และเริ่มสั่งซื้อสินค้าอย่างต่อเนื่องตั้งแต่ปี 2548 ดังนั้นจึงเชื่อว่า Symbol
จะยังคงเป็นผู้จัดจำหน่ายสินค้าให้กับบริษัทต่อไปในอนาคต
และนอกจากนี้บริษัทยังอยู่ในระหว่างการเจรจาเพื่อเป็นตัวแทนจำหน่ายของ Intermec
Inc.ผู้ผลิตคอมพิวเตอร์เคลื่อนที่รายใหญ่อีกรายหนึ่งด้วย ซึ่งจะช่วยให้มีสินค้าที่หลากหลายขึ้น
ลดความเสี่ยงจากการพึ่งพิงผู้จัดจำหน่ายเพียงรายเดียว

  ความเสี่ยงจากการที่บริษัทที่เกี่ยวข้องซึ่งเป็นผู้ถือหุ้นรายใหญ่ของบริษัทดำเนินธุรกิจเดียวกัน

บริษัทและผู้ถือหุ้นรายใหญ่คือ Grand-Flo Solution Berhad (“Grand-Flo”)
ซึ่งตั้งอยู่ในประเทศมาเลเซีย อาจถือได้ว่ามีการแข่งขันการทางธุรกิจ
เนื่องจากต่างดำเนินธุรกิจให้บริการจัดจำหน่ายคอมพิวเตอร์เคลื่อนที่และพัฒนาโปรแกรมการใช้งานคอมพิวเตอร์เคลื่อนที่แบบครบวงจรสำหรับระบบการจัดเก็บข้อมูลในองค์กรเช่นเดียวกัน
นอกจากนี้กรรมการจำนวน 3 ท่านของ Grand-Flo ยังดำรงตำแหน่งเป็นกรรมการของบริษัทด้วย

บริษัทและ Grand-Flo ได้กำหนดขอบเขตในการดำเนินธุรกิจไว้อย่างชัดเจน
ทั้งสองฝ่ายได้จัดทำสัญญาความร่วมมือทางธุรกิจ (Business Corporation Agreement)
(รายละเอียดในส่วนที่ 2 หัวข้อรายการระหว่างกัน)
โดยมีสาระสำคัญคือบริษัททำธุรกิจหลักในประเทศไทย ส่วน Grand-Flo
จะทำธุรกิจในประเทศมาเลเซีย สิงคโปร์และ อินโดนีเซีย
ทั้งสองฝ่ายตกลงที่จะไม่เข้าทำธุรกิจข้ามแดนของกันและกัน
สำหรับการขยายธุรกิจในต่างประเทศที่นอกเหนือจากอาณาเขตดังกล่าว ฝ่ายที่ต้องการลงทุนจะ

เสนอให้อีกฝ่ายเข้าร่วมทุนและบริหารงานในสัดส่วนที่เท่ากัน
โดยฝ่ายที่ได้รับข้อเสนอมีสิทธิที่จะตอบรับหรือปฏิเสธการลงทุน หรือลดสัดส่วนการร่วมทุนได้

ทั้งนี้ผู้บริหารเชื่อว่าความสัมพันธ์ระหว่างบริษัทและ Grand-Flo
จะเป็นไปในลักษณะการเสริมศักยภาพซึ่งกันและกัน โดยในปัจจุบันบริษัทและ Grand-Flo
มีการแลกเปลี่ยนเทคโนโลยี แนะนำลูกค้า และซื้อสินค้าร่วมกันเพื่อให้ได้ราคาที่ถูกลง
ซึ่งช่วยเสริมประสิทธิภาพการดำเนินธุรกิจของทั้งสองฝ่าย

  ความเสี่ยงจากการแข่งขัน

ธุรกิจการให้บริการเทคโนโลยีสารสนเทศสำหรับการจัดเก็บและจัดการข้อมูลแบบครบวงจรโดยการใช้งานคอมพิวเตอร์เคลื่อนที่
ปัจจุบันมีการแข่งขันสูงเนื่องจากคู่แข่งขันสามารถเข้ามาในธุรกิจได้ง่าย
โดยเฉพาะในรูปแบบของการซื้อมาขายไปสำหรับเครื่องคอมพิวเตอร์มือถือ
จึงอาจเป็นอุปสรรคต่อการขยายธุรกิจของบริษัทได้

อย่างไรก็ตาม แม้ว่าการเข้ามาทำธุรกิจซื้อมาขายไปคอมพิวเตอร์มือถือจะทำได้ง่าย
แต่ผู้เข้ามาใหม่ที่ยังมีฐานลูกค้าจำนวนน้อยอาจเสียเปรียบในด้านราคาซื้อวัตถุดิบทำให้แข่งขันได้ยาก
นอกจากนี้บริษัทที่มีการให้บริการที่ครบวงจร
คือมีการพัฒนาซอฟท์แวร์และบำรุงรักษาจะมีความได้เปรียบมากกว่าในการรักษาและขยายฐานลูกค้า
ปัจจุบันคู่แข่งที่มีการให้บริการที่ครบวงจรเช่นเดียวกับบริษัทมีเพียง 2 ราย
โดยบริษัทมีความได้เปรียบในเรื่องความสามารถในการทำกำไร การให้บริการที่เข้าถึงทั่วประเทศ
ความสัมพันธ์กับผู้จัดจำหน่าย เป็นต้น
ซึ่งทำให้มั่นใจว่าบริษัทมีศักยภาพที่ดีสำหรับการแข่งขันในอุตสาหกรรมนี้อย่างต่อเนื่องในอนาคต

  ความเสี่ยงจากการลอกเลียนแบบผลิตภัณฑ์ของบริษัท

ในการจำหน่ายผลิตภัณฑ์ของบริษัท นอกจากอุปกรณ์และเครื่องมือที่จำหน่ายให้กับลูกค้าแล้ว
โปรแกรมซอฟท์แวร์ที่บริษัทพัฒนาขึ้นก็จัดเป็นผลิตภัณฑ์ของบริษัทที่ต้องจำหน่ายควบคู่กับอุปกรณ์ต่าง ๆ
ด้วย ดังนั้นผลิตภัณฑ์ประเภทซอฟแวร์ดังกล่าว จึงมีความเสี่ยงในการถูกละเมิดลิขสิทธิ์ได้

ทั้งนี้ โปรแกรมซอฟท์แวร์ของบริษัทไม่ได้เป็นโปรแกรมสำเร็จรูปที่ใช้กันโดยทั่วไป
แต่เป็นโปรแกรมที่พัฒนาขึ้นจากความต้องการของลูกค้าแต่ละราย
ซึ่งการละเมิดลิขสิทธิ์เพื่อใช้ในเชิงพาณิชย์จึงเป็นไปได้ยาก ผู้ที่สามารถเข้าถึงแหล่งข้อมูล (Source
Code) ของโปรแกรมได้คือพนักงานบริษัทผู้ที่ได้รับอนุญาตเท่านั้น
ซึ่งบริษัทได้ให้พนักงานฝ่ายที่เกี่ยวข้องเซ็นสัญญาการห้ามเปิดเผย Source Code
และงดเว้นจากการทำธุรกิจประเภทเดียวกับบริษัทหลังจากลาออกเป็นระยะเวลา 2 ปี

  ความเสี่ยงจากอัตราแลกเปลี่ยน

บริษัทมีรายได้ทั้งหมดจากการจัดจำหน่ายสินค้าและบริการเป็นเงินบาทเนื่องจากเป็นการขายภายในประเทศ
ในขณะที่มีการสั่งซื้อสินค้าจากต่างประเทศในสัดส่วนร้อยละ 87 ร้อยละ 75 และร้อยละ 57
ของยอดสั่งซื้อสินค้าทั้งหมดในปี 2548 ปี 2549 และงวด 6 เดือนแรกปี 2550 ตามลำดับ
โดยบริษัทได้มีการป้องกันความเสี่ยงในส่วนนี้ด้วยการทำสัญญาซื้อขายเงินตราต่างประเทศล่วงหน้าในช่วงที่อัตราแลกเปลี่ยนมีความผันผวน
อย่างไรก็ตามบริษัทมิได้ทำสัญญาซื้อขายเงินตราต่างประเทศล่วงหน้าสำหรับการสั่งซื้อวัตถุดิบทั้งหมด
โดยเฉพาะในช่วงที่ค่าเงินบาทแข็งตัวซึ่งเป็นประโยชน์กับธุรกิจที่มีการนำเข้าเพียงอย่างเดียว
ทำให้บริษัทยังคงมีความเสี่ยงจากอัตราแลกเปลี่ยน
อย่างไรก็ตามที่ผ่านมาผลกระทบจากอัตราแลกเปลี่ยนไม่จัดว่ามีนัยสำคัญต่อผลประกอบการโดยรวมของบริษัท
โดยในปี 2547 และปี 2548 บริษัทมีผลกำไรจากอัตราแลกเปลี่ยนเป็นจำนวน 0.49 ล้านบาท
และมีผลขาดทุนเป็นจำนวน 0.13 ล้านบาท ตามลำดับ สำหรับในปี 2549 และงวด 6 เดือนของปี
2550 บริษัทมีกำไรจากอัตราแลกเปลี่ยนเป็นจำนวน 2.84 ล้านบาท และ 0.84 ล้านบาท
ตามลำดับ